b'\n_START_ARTICLE_\nSolex\n_START_PARAGRAPH_\nSolex oli ranskalaisen, lokakuussa 1906 pariisilaisten opiskelijoiden ja koulutovereiden Maurice Goudard (1881-1948) ja Marcel Mennesson (1884-1976) j\xc3\xa4ljemm\xc3\xa4n iso\xc3\xa4idilt\xc3\xa4 saaman alkup\xc3\xa4\xc3\xa4oman turvin perustaman Soci\xc3\xa9t\xc3\xa9 Goudard et Mennesson-yhti\xc3\xb6n 10.6.1910 rekister\xc3\xb6im\xc3\xa4 tuotemerkki, ja vuoden 1920 lopulta l\xc3\xa4htien my\xc3\xb6s sen toiminimi. Nimeen p\xc3\xa4\xc3\xa4dyttiin, koska se oli lyhyt, keinotekoinen eli vailla merkityst\xc3\xa4, ja kaikenkielisten kansalaisten helposti lausuttavissa._NEWLINE_Yhti\xc3\xb6 valmisti aluksi keskipakoisvoimaa k\xc3\xa4ytt\xc3\xa4vi\xc3\xa4 j\xc3\xa4\xc3\xa4hdyttimi\xc3\xa4, joiden patenttihakemus oli j\xc3\xa4tetty 5.7.1906, mutta niiden sylinterim\xc3\xa4inen muoto sopi huonosti aikakauden automobiileihin, eli tuote meni huonosti kaupaksi. Toimintaa jatkaakseen yhti\xc3\xb6 valmisti mm. r\xc3\xa4nnej\xc3\xa4, putkia, kastelukannuja ja s\xc3\xa4ili\xc3\xb6it\xc3\xa4. J\xc3\xa4\xc3\xa4hdyttimen jatkokehittelyn j\xc3\xa4lkeen sen toimivampaa, pumpulla varustettua versiota koek\xc3\xa4ytettiin vuoden 1909 CGO-yhti\xc3\xb6n (Compagnie g\xc3\xa9n\xc3\xa9rale des omnibus, er\xc3\xa4s nykyisen Suur-Pariisin liikennelaitos RATP:n edelt\xc3\xa4jist\xc3\xa4) j\xc3\xa4rjest\xc3\xa4m\xc3\xa4n kilpailun pohjalta er\xc3\xa4\xc3\xa4ss\xc3\xa4 nelj\xc3\xa4st\xc3\xa4 kokeellisesta linja-autosta. Tuote voitti kilpailun, ja pelasti n\xc3\xa4in Goudard&Mennesson-yhti\xc3\xb6n vararikolta. Vuoteen 1923 menness\xc3\xa4 kaikki CGO:n ja sen seuraajayhti\xc3\xb6n kulkuv\xc3\xa4lineet olisivat varustettja Goudard&Mennesson-tyyppisill\xc3\xa4 j\xc3\xa4\xc3\xa4hdyttimill\xc3\xa4. _NEWLINE_Yhti\xc3\xb6 laajeni jo vuonna 1910 ostamalla perustajien kahden koulutoverin Jouffret`in ja Ren\xc3\xa9en kaasuttimia valmistavan yhti\xc3\xb6n. Toverit j\xc3\xa4iv\xc3\xa4t pian pois yhteisyrityksest\xc3\xa4, joka jo  ensimm\xc3\xa4isen maailmansodan aikaan luopui alkuper\xc3\xa4isen j\xc3\xa4\xc3\xa4hdyttimens\xc3\xa4 jatkokehittelyst\xc3\xa4, ja keskittyi sen sijaan kaasuttimiin sek\xc3\xa4 tavanomaisempiin j\xc3\xa4\xc3\xa4hdytinkennoihin. Vuoden 1914 toukokuussa yhti\xc3\xb6 muutti toimitiloihin Neuilly-sur-Seine:ss\xc3\xa4, miss\xc3\xa4 toiminta jatkuisi aina yhti\xc3\xb6n purkautumiseen asti. Sodan p\xc3\xa4\xc3\xa4ttyess\xc3\xa4 Solex oli vaikeuksissa, sill\xc3\xa4 sen ainut asiakas tilasi vain 200 kaasutinta kuukaudessa: pelastukseksi koitui, ett\xc3\xa4 Andr\xc3\xa9 Citro\xc3\xabn lupautui k\xc3\xa4ytt\xc3\xa4m\xc3\xa4\xc3\xa4n yhti\xc3\xb6n valmistamia kaasuttimia autoissaan. T\xc3\xa4m\xc3\xa4 lupaus piti my\xc3\xb6s autoyhti\xc3\xb6n vararikon ja perustajan kuoleman j\xc3\xa4lkeen. Vuoden 1920 lopulla Goudard&Mannesson-yhti\xc3\xb6 otti Solex-tuotemerkkins\xc3\xa4 my\xc3\xb6s yhti\xc3\xb6n toiminimeksi._NEWLINE_Yhti\xc3\xb6 patentoi vuonna 1917 Marcel Mennessonin kehittelem\xc3\xa4n polkupy\xc3\xb6r\xc3\xa4n apumoottorin (napamoottori takapy\xc3\xb6r\xc3\xa4ss\xc3\xa4), josta kehittyi vuosina 1940-1941 prototyyppi varustettuna eturenkaaseen kitkarullan avulla vaikuttavalla polttomoottorilla. T\xc3\xa4m\xc3\xa4 prototyyppi loi pohjaa sittemmin tunnetuksi tulleelle, periranskalaiselle, suurmenestykseksi vuosina 1946-1988 muodostuneelle polkupy\xc3\xb6r\xc3\xa4lle etupy\xc3\xb6r\xc3\xa4\xc3\xa4n vaikuttavalla apumoottorilla, mik\xc3\xa4 k\xc3\xa4ytti V\xc3\xa9loSoleX-tuotemerkki\xc3\xa4, ja jonka kaltaisia tarjotaan yh\xc3\xa4 nyky\xc3\xa4\xc3\xa4nkin s\xc3\xa4hk\xc3\xb6moottorilla varustettuina esimerkiksi nimell\xc3\xa4 e-Solex. _NEWLINE_Kaasuttimia valmistava haara tuotemerkkeine siirtyi vuonna 1973 Matra-monialayhti\xc3\xb6lle, sittemmin 1994 osaksi Fiat-yhtym\xc3\xa4n Magneti Marelli S.p.A.:n kaasutin- ja sytytyslaitteistoja valmistavaa osaa, johon kuuluivat my\xc3\xb6s mm. Weber-kaasuttimet. Solex-tuotemerkki siirtyi yrityskaupasta 22.10.2018 l\xc3\xa4htien japanilaisen Calsonic Kansei- eli KKR-suuryhti\xc3\xb6n hallintaan.'